ፕሬዚደንት ኪም ጆንግ ኡን ከፕሬዚደንት ዶናልድ ትራምፕ ጋር ለመገናኘት ተስማሙ
የሰሜን ኮርያው ፕሬዝዳንት ኪም ጆንግ ኡን ከአሜሪካው አቻቸው ፕሬዝደንት ዶናልድ ትራምፕ ጋር ለመገናኘት መስማማታቸው  ተገለጸ።ፕሬዝደንቱ በዚህ ውሳኔ ላይ ለመድረሳቸው የደቡብ ኮርያው ፕሬዝደንት ሙን ጄ ኢን የተጫወቱት የማግባባት ሥራ ከፍተኛ ስለመሆኑ ተመልክቷል ።ሲ ኤን ኤን ይዞ በወጣዉ ዘገባ የደቡብ ኮርያው ፕሬዝደንት ሙን ጄ ኢን የሰሜን ኮርያዉ አቻቸዉ ኪም ጆንግ ኡን በግንቦት ወር ላይ ከዶናልድ ትራምፕ ጋር ለመገኛኘት አቅደውት የነበረውን ውይይት በተያዘለት ጊዜ እንዲያካሂዱ  የማሳመን ሥራ ሠርተዋል ተብሏል።ከወታደራዊ እንቅስቃሴ ነፃ በሆነውና ሁለቱን ኮርያዎች በሚያዋስነው ስፍራ ላይ ፕሬዝደንት ኪም ዶናልድ ትራምፕን አግኝተዉ  ይመክራሉ ተብሎም ተጠብቋል።ሆኖም ግን ሁለቱ ሰዎች ባላቸው አስቸጋሪና እብሪት የተሞላበት ግላዊ ፀባይ ምክንያት በሁለቱ መሪዎች መካከል የሚደረገው ውይይት ተጠባቂ እንዲሆን አድርጎታል።  የሁለቱ ኮርያ መሪዎች ከ65 ዓመታት በኋላ ባለፈው አርብ ታሪዊውን ምክክር ያደረጉትም በዚሁ ከወታደራዊ እንቅስቃሴ ነጻ በሆነው የፓንሙንጆም ምድር ነበር። ፓንሙንጆም አሁን የአለምን የፖለቲካ ውጥረት ማስተንፈሻ ሥፍራ እየሆነች የመጣችም ትመስላለች። ከደቡብ ኮርያ ጋር ሰላም ለማውረድ የተስማሙት ፕሬዝደንት ኪም ጆንግ ኡን አሁን  ከአሜሪካም ጋር ሰላማዊ  ግንኙነት ለመመሥረት  ከትራምፕ ጋር ለመነጋገር  መስማማታቸዉ ተነግሯል።ምንም እንኳን ሰውየው ከፕሬዝደንት ትራምፕ ጋር ለመምከር መስማማታቸው ቢነገርም በማሳመኑ በኩል ግን የደቡብ ኮርያው ፕሬዝደንት ሙን ጄ ኢን የተጫወቱት ሚና ከፍተኛ እንደነበር ተገልጿል ።እናም እስካሁን ባለው መረጃ መሠረት የኪምና የትራምፕ ውይይት በፓንሙንጆም የመካሄድ እድል አለው።በግንቦት መጨረሻ ላይ ይካሄዳል ተብሎ የሚጠበቀዉ የሁለቱ አወዛጋቢ መሪዎች ግንኙነት ለፕሬዝደንት ኪም የተሻለ ምቾትን የሚሰጥ ይሆናል ተብሏል። ምክንያቱም ከሀገራቸው ርቀው መጓዝ የማይወዱት ፕሬዝደንት ኪም ጆንግ ኡን ዳግም በፓሙንጆም ለመገኘት የሚከብዳቸዉ ነዉ ተብሎ ስለሚታሰብ።የደቡብ ኮርያዉ ፕሬዝዳንት ቃል አቀባይም ይህንን ሀሳብ የሚደግፍ አስተያየት መስጠታቸው የትራምፕና የኪም ውይይት በፓንሙንጆም ይካሄዳል ለሚለውን የመሚያጠናክር ይመስላል። ቃል አቀባዩ ሲናገሩ ከዚህ ቀደም የነበረውን መከካፋፈል አስወግዶ ለሰላም አዲስ መሰረትን ለመጣል ፓንሙንጆም በጣም ወሳኝ ስፍራ ነው ሲሉም ለሪፖርተሮች ተናግረዋል።ለጉዳዩ ቅርበት ያላቸው ሰዎች እንደሚሉት ሁለቱ መሪዎች በፓንሙንጆም ምክክር ያደርጋሉ መባሉ ምንም አስገራሚና ድንገተኛ ነገር አይደለም ብለዋል ።አንደ ምክንያት የሚያስቀምጡት ደግሞ ፕሬዝደንት ትራምፕ ሳምንቱን ሙሉ ስለ ፓንሙንጆም ሲያወሩ መክረማቸውና እሁድ እለት ከደቡብ ኮርያው ፕሬዝደንት ሙን ጄ ኢን ጋር ባደረጉት የስልክ ውይይትም ይህንኑ ጉዳይ አንስተውላቸው ማውጋታቸው ፕሬዝደንቱ ፓንሙንጆምን ለውይይታቸው እንደመረጧት የሚያሳይ ነዉ ተብሏል።ከአሉባልታዎች ባለፈም ፕሬዝደንት ትራምፕ እራሳቸው ሰኞ እለት በሠጡት አስተያየት በፖንሙንጆም ለሚደረገው ዉይይት በጣም መጓጓታቸዉን ገልፀዋል። ስለዛ ስፍራ አንድ ደስ የሚለኝ ነገር አለ። ምናልባትም ነገሮች ተሳክተዉ በዛ የምንገናኝ ከሆነ ጥሩ ጊዜ እንደሚኖረን አምናለዉ ሲሉም ፕሬዝደንት ትራምፕ አክለዋል።ፕሬዝደንት ትራምፕ የአርብ እለቱ የሁለቱ ኮርያዊያንን የድንበር ላይ መጨባበጥና መተቃቀፍን በፎቶ ሲመለከቱ ደስ እንዳሰኛቸዉ ገልፀዉ፣ እሳቸዉም ተመሳሳይ ዉይይት ለማድረግ እንደሚፈልጉ ተናግረዋል። የትራምፕ ፍላጎት ከሰሜን ኮርያ መሪ ጋር ዉይይት ያደረገ የመጀመሪያዉ በስልጣን ላይ ያለ የአሜሪካ ፕሬዝደንት መባልን ነውና ታሪኩን ይፈልጉታል። ሆኖም ግን አንድ ጉዳይ የፓንሙንጆምን ውይይት የሁለቱ ኮርያዊያንን ያክል ያማረ እንዳይሆን ሊያደርገዉ እንደሚችል ተሰግቷል። ይህም ፕሬዝደንት ትራምፕ የኢራንን የኒዉክለር ስምምነት ቀድጄ ጥዬ ሌላ አዲስ ስምምነትን ለመፈራረም እሻለዉ እንዳሉት ሁሉ የሰሜን ኮርያ የኒዉክለር ጉዳይም አዲስ በሚፈራረሙት የስምምነት ዉል እንዲታጠር ይሻሉ። ይህ ሀሳብ ደግሞ በኪም ተቀባይነትን አግኝቶ ተግባራዊ ስለመሆኑ አጠራጣሪ ነዉ። ፓንሙንጆምም በርግጥ ለሁለቱ መሪዎች ምክክር ተመራጯ ቦታ እንዳትሆን ሊያደርጋት ይችላ ተብሏል። ስጋት ያደረባቸዉ የአሜሪካ ባለስልጣናት ከፖንሙንጆም ይልቅ ሲንጋፖር የተሻለች ገለልተኛ የመወያያ ስፍራ ነች ብለዉ ያምናሉ።በርግጥ ሲንጋፖር በእስያና በምዕራባዊያኑ መካከል ለሚደረጉ ውይይቶች ብዙ ጊዜ ተመራጭ ስፍራ ስለመሆኗ ነዉ የሚነገረዉ። በቀዝቃዛዉ ጦርነት ወቅት የአሜሪካ የቅርብ አጋር የነበረችዋ ሲንጋፖር ከሰሜን ኮርያም ጋር መልካም የሚባል ግንኙነት ያላት ሀገር ስለመሆኗ ይነገራል። እንዲያዉም የሰሜን ኮርያ ኤምባሲ ከሚገኝባቸዉ 47 የአለም ሀገራት አንዷ መሆኗ ሀገራቱ ያላቸውን ጠንካራ ግንኙነት የሚያሳይ ነው ተብሏል።ከዛም ባለፈ ሲንጋፖር የሌላ ታሪክ ባለቤት ስለመሆኗም ይነገራል። ይህም በ1949 የተለያዩት ቻይናና ታይዋን ከ66 አመታት በኋላ መሪዎቻቸዉ ለመጀመሪያ ጊዜ ተገናኝተዉ የመከሩት በሲንጋፖር ምድር ነዉ።እናም ለረጅም ጊዜ ተራርቀዉ የቆዩ ሀገራትን የማገናኘት ልምድ ያላት ሲንጋፖር ለፖንሙንጆም ሌላኛዋ አማራጭ ልትሆን እንደምትችል ይገመታል። የሲንጋፖርን ተመራጭነት የማይቀበሉቱ ደግሞ ይህ የመሆኑ ነገር ያነሰ ነዉ ባይ ናቸዉ።የሰሜን ኮርያዉ ፕሬዝደንት ኪም ጆንግ ኡን ከሀገራቸዉ ወጥተዉ ራቅ ያለ ጉዞን የማይወዱ መሪ መሆናቸዉና የአዉሮፕላን ጉዞን አብዝተዉ መጥላታቸዉ የሲንጋፖሩ ጉዳይ እንዳይሳካ ምክኒያት ሊሆን እንደሚችል ተነግሯል።የፖንሙንጆምም ሆነ የሲንጋፖሩ ጉዳይ የማይሳካ ከሆነ ሌላኛዋ አማራጭ የሞንጎሊያዋ መዲና ኡላንባታር ልትሆን ትችላለች ተብሏል።በርግጥ የኡላንባታር በአማራጭነት መቅረብ እንግዳና አዲስ ነገር ቢሆንም የሰሜን ኮርያ ሰዎች እንደሚሉት ግን በበርካታ ጉዳዮች ምክኒያት ኡላንባታር ለሁለቱም ሀገራት ተመራጭ ልትሆን ትችላለች ባይ ናቸዉ።ሞንጎሊያ ከሁለቱም ሀገራት ጋር በጎ የሚባል ግንኙነት ያላት ሀገር መሆኗ የመጀመሪያዉ ጉዳይ ነዉ። ሌላዉ ሞንጎሊያ ለሰሜን ኮርያ በቅርብ ርቀት ላይ የምትገኝ በመሆኗ ኪም በአባታቸዉ ባቡራቸዉ ወደዚያ ለማቅናት አይከብዳቸዉም ተብሏል። ሞንጎልያም ብትሆን ሁለቱ መሪዎች ይህን ታሪካዊ ዉይይት በአገሯ ቢያደርጉ ፍላጎቷ ስለመሆን ገልፃለች ተብሏል። ሆኖም ከኪም አንፃር ትራምፕ ረዘም ያለ ርቀትን እንዲጓዙ ስለሚያስገድዳቸዉ የመስማማታቸዉ ነገር ጥያቄ ዉስጥ ወድቋል።ለሁሉም ግን በፈረንጆቹ ግንቦት ወር መጨረሻ ላይ ይካሄዳል ተብሎ በሚጠበቀዉ በዚህ ምክክር ሁለቱም መሪዎች ደህንነት በሚሰማቸዉና የጋራ በሚሉት ስፍራ መገናኘትን ይሻሉ። ታዲያ ይህ ስፍራ የት ሊሆን ይችላል? መልሱን ጊዜ የሚመልሰዉ ይመስላል።